জেনা রোলান্ডস

ভার্জিনিয়া ক্যাথরিন "জেনা" রোলান্ডস (ইংরেজি: Virginia Cathryn "Gena" Rowlands; ১৯ জুন ১৯৩০ - ১৪ আগস্ট ২০২৪) হলেন একজন মার্কিন অভিনেত্রী। ছয় দশক জুড়ে তার অভিনয় জীবনে তিনি চলচ্চিত্র, মঞ্চ ও টেলিভিশনে অভিনয় করেছেন। অভিনয়ের স্বীকৃতি হিসেবে তিনি একটি একাডেমি সম্মানসূচক পুরস্কার, চারটি এমি পুরস্কার ও দুটি গোল্ডেন গ্লোব পুরস্কার অর্জন করেছেন।

রোলান্ডস তার প্রয়াত স্বামী জন ক্যাসাভেটিজ পরিচালিত ১০টি চলচ্চিত্রে অভিনয় করেছেন, যার মধ্যে উল্লেখযোগ্য হল আ ওম্যান আন্ডার দি ইনফ্লুয়েন্স (১৯৭৪) ও গ্লোরিয়া (১৯৮০), যার জন্য তিনি দুবার শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন, এবং ওপেনিং নাইট (১৯৭৭), যার জন্য তিনি শ্রেষ্ঠ অভিনেত্রী বিভাগে রৌপ্য ভল্লুক অর্জন করেন। এছাড়া তিনি উডি অ্যালেনের অ্যানাদার ওম্যান (১৯৮৮), ও তার পুত্র নিক ক্যাসাভেটিজের দ্য নোটবুক (২০০৪) চলচ্চিত্রে অভিনয়ের জন্য পরিচিত। ২০২১ সালে দ্য নিউ ইয়র্কার-এর রিচার্ড ব্রডি বলেন, "গত অর্ধ শতাব্দীর অধিক সময়ের সবচেয়ে গুরুত্বপূর্ণ ও মৌলিক চলচ্চিত্র অভিনয়শিল্পী হলেন জেনা রোলান্ডস।"

প্রারম্ভিক জীবন
রোলান্ডস ১৯৩০ সালের ১৯শে জুন মার্কিন যুক্তরাষ্ট্রের উইসকনসিন অঙ্গরাজ্যের ম্যাডিসন শহরে জন্মগ্রহণ করেন। তার পিতা এডউইন মারভিন রোলান্ডস ছিলেন একজন ব্যাংকার ও সরকারি নীতিনির্ধারক। তিনি উইসকনসিন প্রগ্রেসিভ পার্টির সদস্য ছিলেন। তিনি ওয়েলসীয় বংশোদ্ভূত। তার মাতা ম্যারি অ্যালেন (নিল) একজন গৃহিণী ছিলেন, তিনি পরবর্তীতে লেডি রোলান্ডস নামে মঞ্চে অভিনয় করতেন। জেনার এক ভাই ছিল, তার নাম ডেভিড রোলান্ডস।

কর্মজীবন

১৯৫০-এর দশকের শুরুর দিকে রোলান্ডস রিপার্টরি থিয়েটার কোম্পানিগুলোর সাথে ও প্রোভিন্সটাউন প্লেহাউজে কাজ করতেন। দ্য সেভেন ইয়ার ইচ নাটকে অভিনয়ের মধ্য দিয়ে তার ব্রডওয়ে মঞ্চে অভিষেক ঘটে। ১৯৫৬ সালে তিনি ব্রডওয়ে মঞ্চে মিডল অব দ্য নাইট নাটকে এডওয়ার্ড জি. রবিনসনের বিপরীতে অভিনয় করেন।

রোলান্ডস ১৯৬৩ থেকে ১৯৮৪ সাল পর্যন্ত দুই দশকে তার স্বামী জন ক্যাসাভেটিজ পরিচালিত ১০টি চলচ্চিত্রে অভিনয় করেছেন, সেগুলো হল আ চাইল্ড ইজ ওয়েটিং (১৯৬৩), ফেসেস (১৯৬৮), মেশিন গান ম্যাকেইন (১৯৬৯), মিনি অ্যান্ড মস্কোভিট্‌জ (১৯৭১), আ ওম্যান আন্ডার দি ইনফ্লুয়েন্স (১৯৭৪), টু-মিনিট ওয়ার্নিং (১৯৭৬),  ওপেনিং নাইট (১৯৭৭), গ্লোরিয়া (১৯৮০), টেমপেস্ট (১৯৮২) ও লাভ স্ট্রিমস (১৯৮৪)। তিনি আ ওম্যান আন্ডার দি ইনফ্লুয়েন্স ও গ্লোরিয়া চলচ্চিত্রে অভিনয়ের জন্য দুবার শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন, এবং ওপেনিং নাইট চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে রৌপ্য ভল্লুক অর্জন করেন।

১৯৮৮ সালে রোল্যান্ডস উডি অ্যালেনের নাট্যধর্মী চলচ্চিত্র অ্যানাদার ওম্যান-এ অভিনয় করেন। তিনি ম্যারিয়ন পোস্ট চরিত্রে নামে একজন মধ্যবয়সী অধ্যাপক চরিত্রে অভিনয় করেন, যিনি অন্য একজন নারী (মিয়া ফ্যারো) থেরাপি সেশন শুনে নিজেকে আবিষ্কারের জন্য অনুপ্রাণিত হন। টাইম আউট-এর পর্যালোচনা চরিত্রটির গতিপথ বর্ণনা করতে গিয়ে লিখেছে: "ম্যারিয়ন চিন্তা করতে শুরু করে, এবং তার নিজের জীবন এবং বিবাহ সম্পর্কে অনেক অনুমান মূলত ভিত্তিহীন তা বুঝতে পেরে হতবাক হয়ে যায়: নিয়ন্ত্রিত অস্তিত্বের জন্য তার আকাঙ্ক্ষায়, তিনি তার ঘনিষ্ঠ বন্ধু (স্যান্ডি ডেনিস), ভাই (হ্যারিস ইউলিন) এবং স্বামীর (ইয়ান হোম) সাথে সম্পর্ক নিয়ে আবেগতাড়িত সত্যকে এড়িয়ে গেছেন।" টাইম আউট চলচ্চিত্রটির "অসাধারণ" অভিনয়ের প্রশংসা করে যোগ করে বলেন এই চরিত্রের জন্য রোল্যান্ডসের নিখুঁত অভিনয় অত্যাশ্চর্য। ফিল্ম৪ তার অভিনয়কে "উৎকৃষ্ট" বলে অভিহিত করে। রজার ইবার্ট মন্তব্য করেন যে ক্যাসাভেটিজের সাথে তার অন্যান্য কাজগুলো থেকে এই কাজের নির্মাণে একটি উল্লেখযোগ্য পরিবর্তন লক্ষ্য করা যায়, যার ফলে বলা যায় "একজন অভিনেত্রী রোল্যান্ডস সব সময় কতটা ভালো ছিলেন।"

তিনি ২০০৪ সালে তার পুত্র নিক ক্যাসাভেটিজের পরিচালনায় প্রণয়ধর্মী দ্য নোটবুক চলচ্চিত্রে অভিনয় করেন। একই বছর তিনি দি ইনক্রেডিবল মিসেস রিচি-এ মিসেস ইভলিন রিচি চরিত্রে অভিনয় করে ডেটাইম এমি পুরস্কার অর্জন করেন।

ব্যক্তিগত জীবন
রোলান্ডস ১৯৫৪ সালের ৯ই এপ্রিল চলচ্চিত্র পরিচালক জন ক্যাসাভেটিজের সাথে বিবাহ বন্ধনে আবদ্ধ হন। তারা কার্নেগি হলের আমেরিকান একাডেমি অব ড্রামাটিক আর্টের শিক্ষার্থী থাকাকালীন কার্নেগি হলে একে অপরের সাথে পরিচিত হন। তাদের তিন সন্তান ছিল, তারা হলেন নিক ক্যাসাভেটিজ, আলেকজান্ড্রা ক্যাসাভেটিজ ও জো ক্যাসাভেটিজ। জন ক্যাসাভেটিজ ১৯৮৯ সালের ৩রা ফেব্রুয়ারি মারা যান। পরবর্তীতে ২০১২ সালে রোলান্ডস ব্যবসায়ী রবার্ট ফরেস্টকে বিয়ে করেন।

রোলান্ডস বলেন তিনি ছোটবেলা থেকে অভিনেত্রী বেটি ডেভিসের ভক্ত ছিলেন। তিনি ১৯৭৯ সালের টিভি চলচ্চিত্র স্ট্রেঞ্জার্স: দ্য স্টোরি অব আ মাদার অ্যান্ড ডটার-এ ডেভিসের সাথে তার কন্যার চরিত্রে অভিনয় করেন।

স্বাস্থ্য ও মৃত্যু
২০২৪ সালের ২৪শে জুন রোলান্ডসের পুত্র নিক ক্যাসাভেটিজ জানান তার মাতা বিগত পাঁচ বছর ধরে আলৎসহাইমারের রোগে ভুগছেন। রোলান্ডস ২০২৪ সালের ১৪ই আগস্ট ৯৪ বছর বয়সে ক্যালিফোর্নিয়ার ইন্ডিয়ান ওয়েলসে তার নিজ বাড়িতে আলৎসহাইমারের রোগের জটিলতায় মৃত্যুবরণ করেন।

পুরস্কার ও মনোনয়ন
একাডেমি পুরস্কার

গোল্ডেন গ্লোব পুরস্কার

প্রাইমটাইম এমি পুরস্কার

তথ্যসূত্র

বহিঃসংযোগ

 
 
 

১৯৩০-এ জন্ম
২০২৪-এ মৃত্যু
২০শ শতাব্দীর মার্কিন অভিনেত্রী
২১শ শতাব্দীর মার্কিন অভিনেত্রী
আইরিশ বংশোদ্ভূত অভিনেত্রী
আইরিশ বংশোদ্ভূত মার্কিন ব্যক্তি
আমেরিকান একাডেমি অব ড্রামাটিক আর্টসের প্রাক্তন শিক্ষার্থী
উইসকনসিনের অভিনেত্রী
উইসকনসিন-ম্যাডিসন বিশ্ববিদ্যালয়ের প্রাক্তন শিক্ষার্থী
ওয়েলশ বংশোদ্ভূত মার্কিন ব্যক্তি
ক্যাসাভেটিজ পরিবার
ব্রিটিশ বংশোদ্ভূত অভিনেত্রী
মার্কিন চলচ্চিত্র অভিনেত্রী
মার্কিন টেলিভিশন অভিনেত্রী
মার্কিন মঞ্চ অভিনেত্রী
একাডেমি সম্মানসূচক পুরস্কার বিজয়ী
গোল্ডেন গ্লোব পুরস্কার (সেরা অভিনেত্রী - নাট্য চলচ্চিত্র) বিজয়ী
গোল্ডেন গ্লোব পুরস্কার (সেরা অভিনেত্রী - মিনি ধারাবাহিক বা টিভি চলচ্চিত্র) বিজয়ী
ডেটাইম এমি পুরস্কার বিজয়ী
শ্রেষ্ঠ অভিনেত্রী বিভাগে ন্যাশনাল বোর্ড অব রিভিউ পুরস্কার বিজয়ী
সীমিত ধারাবাহিক বা চলচ্চিত্রে সেরা প্রধান অভিনেত্রী বিভাগে প্রাইমটাইম এমি পুরস্কার বিজয়ী
সীমিত ধারাবাহিক বা চলচ্চিত্রে সেরা পার্শ্ব অভিনেত্রী বিভাগে প্রাইমটাইম এমি পুরস্কার বিজয়ী
শ্রেষ্ঠ অভিনেত্রী বিভাগে রৌপ্য ভল্লুক বিজয়ী
স্যাটেলাইট পুরস্কার বিজয়ী